अगस्त 19, 1974 : महाराष्ट्र सरकार ने इलकुंचवार की एक प्रस्तुति वासनाकन्द (कामुकता की आग) पर प्रतिबंध लगा दिया। इस नाटक का निर्देशन मैंने किया था। प्रतिबंध हटाने के लिए मैने बम्बई उच्च न्यायालय में अपील दायर की। महाराष्ट्र थिएट्रिकल परफार्मेंसेज एक्जामिनेशन बोर्ड ने नाटक पर यह आरोप लगाया था कि ‘इस नाटक में एक भाई और बहन के बीच दिखाया गया कौटुंबिक व्यभिचार अनैतिक है, जिसके चलते इस बात की आशंका है कि दर्शक नाराज हो जाएं और हो सकता है कि तोड़-फोड़ पर उतर आएं, जिसके चलते कानून और व्यवस्था की समस्या पैदा हो जाए।’ अदालत ने सरकार (अभियोक्ता) को कड़े शब्दों में दो टूक आदेश देते हुए कहा कि ‘यदि ऐसे हालात सामने आते हैं तो सरकार की यह प्रशासकीय जिम्मेदारी बनती है कि वह अराजक तत्वों को नियंत्रित करे और यह सुनिश्चित करे कि बिना किसी बाधा के कलाकार अपनी प्रस्तुति पूरी कर सकें। कलाकारों की सुरक्षा की जिम्मेदारी सरकार की है।’ शाम पांच बजे मुझे यह आदेश मिला। यह वह समय था, जब उच्च न्यायालय से रवीन्द्र भवन, प्रभादेवी (नाट्य स्थल) का रास्ता अत्यन्त व्यस्त होता है। इस रास्ते से हो कर मैं स्टेज पर सांय 7 बजे पहुंचा था।